**Η αφήγηση**

**Αφήγηση** είναι η γραπτή ή προφορική παρουσίαση – εξιστόρηση ενός γεγονότος ή μιας σειράς γεγονότων – εξελίξεων – συμβάντων, είτε πραγματικών είτε φανταστικών. Η αφήγηση οργανώνεται με άξονα το **χρόνο**, αλλά οι καταστάσεις συνδέονται **αιτιολογικά μεταξύ τους.**

* **Μορφές της αφήγησης**

**Η μυθοπλαστική αφήγηση** είναι συνδεδεμένη με τη λογοτεχνία, η οποία, ως γνωστόν, δεν αφηγείται το πραγματικό, ακόμη κι όταν διεκδικεί την αληθοφάνεια. Συστήνει έναν ολόκληρο καινούριο κόσμο προσώπων και καταστάσεων "από το μηδέν". Χαρακτηριστικά παραδείγματα μυθοπλασίας είναι αφενός τα λαϊκά παραμύθια, και αφετέρου οι αφηγήσεις της προσωπικής, δημιουργικής λογοτεχνίας.

**Η ιστορική αφήγηση** είναι εξιστόρηση γεγονότων του παρελθόντος. Η αφηγηματική ύλη, οφείλει να κατανέμεται σε περιστατικά σύντομα, σαφή και επαληθεύσιμα από την εμπειρία. Επαληθεύσιμα είναι τα συμβάντα που έχουν γνωρίσματα σαν αυτά που συναντούμε στην πραγματική ζωή. Οι πράξεις, τα κίνητρα, ο χώρος και ο χρόνος μέσα στον οποίο κινούνται τα πρόσωπα μιας ιστορίας μιμούνται την αληθινή ζωή.

**Η ρεαλιστική αφήγηση** διαφέρει από την ιστορική ως προς τον χρόνο των συμβάντων και την τεκμηρίωσή τους. Εξιστορούνται σύγχρονα του αφηγητή γεγονότα, γι' αυτό και οι απαιτήσεις που ενδεχομένως έχει ο αναγνώστης/ ακροατής για τεκμηρίωσή τους είναι μεγαλύτερες. Ο ασύλληπτος όγκος των μικρών και μεγάλων "ιστοριών" που καθημερινά ανταλλάσσονται μεταξύ γνωστών και φίλων αποτελεί την πλέον αντιπροσωπευτική περίπτωση ρεαλιστικής αφήγησης αλλά και την πρώτη ύλη κάθε άλλης μορφής αφήγησης. Τέλος, χαρακτηριστική της εποχής μας εκδοχή τέτοιας αφήγησης είναι η ειδησεογραφία των μέσων μαζικής επικοινωνίας, που με την επικουρία της εικόνας αγωνιά να πείσει για την αλήθεια της.

* **Η οργάνωση της αφήγησης**

Ο πιο συνηθισμένος τρόπος με τον οποίο οργανώνεται και δομείται ένα αφηγηματικό κείμενο

στηρίζεται στους εξής τρεις άξονες: **πληροφορίες, δράση, λύση**. Ειδικότερα, ο δομικός σκελετός ενός αφηγηματικού κειμένου μπορεί να είναι:

**α. Γενικές πληροφορίες** (έχει θέση προλόγου) για:

·         το γεγονός (ή τα γεγονότα ή την ιστορία) που θέλουμε να αφηγηθούμε,

·         το λόγο για τον οποίο θέλουμε να αφηγηθούμε το γεγονός αυτό ή το σκοπό αυτής της αφήγησης,

·         τους ήρωες, τα πρόσωπα που συμμετέχουν στην αφήγηση,

·         το χώρο όπου εκτυλίσσονται τα γεγονότα,

·         το χρόνο κατά τον οποίο διαδραματίζονται.

**β. Η δράση** (έχει θέση κύριου μέρους), δηλαδή:

·         **η αφετηρία – έναρξη** της ιστορίας / αφήγησης(από ποιο γεγονός ή κατάσταση ξεκίνησε η ιστορία που θα αφηγηθούμε),

·         **η εξέλιξη** της ιστορίας / αφήγησης (πώς εξελίχθηκαν τα γεγονότα, με ποια σειρά και με ποια σχέση μεταξύ τους) και

·         **η έκβασή – το αποτέλεσμα – η κατάληξη** της ιστορίας / αφήγησης (πώς δηλαδή τελείωσε η ιστορία, τι έγινε στο τέλος).

**γ. Η λύση** (έχει θέση επιλόγου), η κρίση δηλαδή του αφηγητή για το νόημα της ιστορίας που παρουσίασε.

* **Αλληλουχία αφήγησης:**

Τα γεγονότα παρουσιάζονται με τη *χρονολογική* τους σειρά ή με *αναδρομικές αφηγήσεις* ή με *νύξεις* σε *γεγονότα που θα συμβούν στο μέλλον.*

* **Συνοχή αφηγηματικού κειμένου:**

Χρησιμοποιούνται οι ακόλουθοι συνεκτικοί δείκτες:

* διαρθρωτικές λέξεις που δείχνουν τη *χρονική σειρά των γεγονότων* (πχ. αρχικά, κατά τη διάρκεια, εκείνη η στιγμή, κλπ )αλλά και *την αιτιολογική τους σχέση* (πχ .επειδή, αφού, εξαιτίας, κλπ)
* επανάληψη μιας λέξης ή φράσης που προαναφέρθηκε.
* χρήση συνωνύμων ή συγγενικών λέξεων ή φράσεων για κάποια λέξη (πχ ένα τέτοιο περιστατικό..)
* **Γλώσσα αφήγησης :**
* ρήματα δράσης και ρήματα έκφρασης σκέψεων και συναισθημάτων (σκέφτομαι, αισθάνομαι, νιώθω, χαίρομαι…)

Οι **χρόνοι των ρημάτων** που χρησιμοποιούνται είναι :

Παρελθοντικοί : (*Παρατατικός* για μεγαλύτερη διάρκεια στα γεγονότα που αφηγούμαστε,

*Αόριστος* για συνοπτική διάσταση αφήγησης με ακρίβεια και επιτάχυνση)

Παροντικοί: (*Ενεστώτας* για ζωντανή ,άμεση και παραστατική αφήγηση)

Ιστορικός Ενεστώτας: (χρήση ενεστώτα για γεγονότα που αναφέρονται στο παρελθόν, ώστε ο λόγος να είναι πιο ζωντανός και παραστατικός)

* **Πρόσωπο αφήγησης:**

Η αφήγηση είναι πρωτοπρόσωπη όταν ο *αφηγητής συμμετέχει στα γεγονότα* και τριτοπρόσωπη , όταν *ο αφηγητής δε συμμετέχει στην εξιστόρηση των γεγονότων.*

**Βασικά στοιχεία για την οργάνωση ενός αφηγηματικού κειμένου**

* Ποιο είναι το γεγονός της αφήγησης;
* Πού συνέβη;
* Πότε συνέβη;
* Πώς συνέβη;/ τι το προκάλεσε;
* Ποια άλλα πρόσωπα συμμετείχαν;
* Τι αξίζει να συμπεριλάβω στην αφήγησή μου;
* Ποια ήταν η δική μου συμμετοχή σε ο, τι συνέβη;
* Ποια ήταν η τελική έκβαση και οι συνέπειές της ;
* Ποια είναι τα συναισθήματα- σκέψεις –εντυπώσεις που μου προκάλεσε;

**Δικτυογραφία - βιβλιογραφία**

* http://www.komvos.edu.gr (Ηλεκτρονικός Κόμβος για την υποστήριξη των διδασκόντων την ελληνική γλώσσα)
* **Σ. Χατζησαββίδης - Αθ. Χατζησαββίδου, ΓΡΑΜΜΑΤΙΚΗ ΝΕΑΣ ΕΛΛΗΝΙΚΗΣ ΓΛΩΣΣΑΣ** Α΄, Β΄, Γ΄ ΓΥΜΝΑΣΙΟΥ , ΟΡΓΑΝΙΣΜΟΣ ΕΚΔΟΣΕΩΣ ΔΙΔΑΚΤΙΚΩΝ ΒΙΒΛΙΩΝ, ΑΘΗΝΑ.

# http://vprassas.blogspot.com (Ιστολόγιο για τη Νεοελληνική Γλώσσα και Έκφραση του φιλολόγου Β. Πρασσά)